S-27/2015

Mál þetta, sem var þingfest 3. febrúar 2015 og dómtekið í dag, er höfðað með ákæru lögreglustjórans á höfuðborgarsvæðinu, útgefinni 13. janúar sl., gegn H-kvk-þgf R-kvk-þgf H-kvk-þgf, kt. 000000-0000, Hamraborg 32, Kópavogi, fyrir þjófnað á árinu 2014, með því að hafa:

I

Fimmtudaginn 8. maí í verslun Bónuss, Smiðjuvegi 2 í Kópavogi, stolið þremur pökkum af kjúklingabringum, samtals að verðmæti kr. 5.690. Mál nr. 007-2014-25430.

Í málinu gerir [...], 000000-0000, f.h. Haga hf. kt. 000000-0000, Hagasmára 1 í Kópavogi, kröfu um skaðabætur að fjárhæð kr. 5.690,- auk vaxta skv. 1. mgr. 8. gr. laga nr. 38/2001, frá þeim degi er hið bótaskylda atvik átti sér stað, eða hinn 08.05.2014 og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga um vexti og verðtryggingu nr. 38/2001, frá þeim degi til greiðsludags. Þá er krafist málskostnaðar að skaðlausu.

II

Í sama skipti og greinir í ákærulið I, í verslun Iceland, Engihjalla 8 í Kópavogi, stolið matvöru, samtals að verðmæti kr. 35.399. (Mál nr. 007-2014-25430).

III

Fimmtudaginn 29. maí í verslun Nóatúns, Hamraborg 18 í Kópavogi, stolið matvöru, samtals að verðmæti kr. 20.303.(Mál nr. 007-2014-32982).

IV

Föstudaginn 30. maí í verslun Nóatúns, Hamraborg 18 í Kópavogi, stolið mat- og snyrtivöru, samtals að verðmæti kr. 31.271.(Mál nr. 007-2014-32862).

V

Föstudaginn 18. júlí í verslun Krónunnar, Jafnaseli 2 í Reykjavík, stolið matvöru, samtals að verðmæti kr. 59.121. (Mál nr. 007-2014-43935).

VI

Þriðjudaginn 29. júlí í verslun Krónunnar, Jafnaseli 2 í Reykjavík, stolið matvöru, samtals að verðmæti kr. 23.120. (Mál nr. 007-2014-47178).

VII

Þriðjudaginn 12. ágúst í verslun Bónuss, Skútuvogi 13 í Reykjavík, stolið matvöru, samtals að verðmæti kr. 34.090.(Mál nr. 007-2014-51286).

Í málinu gerir [...], 000000-0000, f.h. Haga hf. kt. 000000-0000, Hagasmára 1 í Kópavogi, kröfu um skaðabætur að fjárhæð kr. 34.090,- auk vaxta skv. 1. mgr. 8. gr. laga nr. 38/2001, frá þeim degi er hið bótaskylda atvik átti sér stað, eða hinn 12.08.2014 og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga um vexti og verðtryggingu nr. 38/2001, frá þeim degi til greiðsludags. Þá er krafist málskostnaðar að skaðlausu.

VIII

Miðvikudaginn 3. september í verslun Krónunnar, Fiskislóð 15-21 í Reykjavík, stolið matvöru, samtals að verðmæti kr. 66.381.(Mál nr. 007-2014-52847).

IX

Fimmtudaginn 4. september í verslun Lyfju, Smáratorgi 1 í Kópavogi, stolið snyrtivörum, samtals að verðmæti kr. 26.428.(Mál nr. 007-2014-54213).

Í málinu gerir [...], 000000-0000, f.h. Lyfju hf. kt. 000000-0000, Smáratorgi 1 í Kópavogi, kröfu um skaðabætur að fjárhæð kr. 26.428,- auk vaxta skv. 1. mgr. 8. gr. laga nr. 38/2001, frá þeim degi er hið bótaskylda atvik átti sér stað, eða hinn 04.09.2014 og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga um vexti og verðtryggingu nr. 38/2001, frá þeim degi til greiðsludags. Þá er krafist málskostnaðar að skaðlausu.

X

Fimmtudaginn 4. september í verslun Krónunnar, Skógarlind 2 í Kópavogi, stolið matvöru, samtals að verðmæti kr. 53.544. (Mál nr. 007-2014-53918).

XI

Föstudaginn 5. september í verslun Krónunnar, Reykjavíkurvegi 50 í Hafnarfirði, stolið matvöru, samtals að verðmæti kr. 68.852. (Mál nr. 007-2014-52029).

XII

Sunnudaginn 7. september í verslun Krónunnar, Vallarkór 4 í Kópavogi, stolið mat- og snyrtivöru og burðarpokum, samtals að verðmæti kr. 39.572. (Mál nr. 007-2014-53913).

Telst þetta varða við 244. gr. almennra hegningarlaga nr. 19/1940. Þess er krafist að ákærða verði dæmd til refsingar og til greiðslu alls sakarkostnaðar.

Ákærða hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi ákærðu, höfðu tjáð sig stuttlega um lagaatriði og ákvörðun viðurlaga.

Fram kom hjá ákærðu að hún hafi verið í neyslu fíkniefna á þessum tíma en sé nú hætt og lagði ákærða fram nokkur vottorð því til sönnunar. Fram kom að hún hafi framið brotin til þess að fjármagna neyslu sína en sjái mikið eftir því. Hafi hún játað öll brot sín bæði fyrir lögreglu og fyrir dómi og ekki hafi hlotist af tjón þar sem kröfuhafar hafi endurheimt vörur sínar.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem ákæra á hendur henni tekur til samkvæmt framansögðu og er réttilega heimfærð til refsiákvæða í ákæru.

Ákærða er fædd í júní árið 1988. Ákærða á nokkurn sakarferil að baki frá árinu 2005. Þann 1. apríl 2011 var ákærða dæmd í þrjátíu daga fangelsi, skilorðsbundið til tveggja ára, m.a. fyrir þjófnað. Þann 28. október 2011 var ákærða dæmd í 60 daga fangelsi skilorðsbundið í 2 ár, meðal annars fyrir þjófnað og fyrri skilorðsdómur dæmdur upp. Þann 29. mars 2012 var ákærðu ekki gerð sérstök refsing vegna hegningarauka við fyrri dóm fyrir þjófnað. Þann 8. nóvember 2012 var ákærða dæmd í fjögurra mánaða fangelsi, skilorðsbundið til tveggja ára fyrir þjófnað. Var um hegningarauka að ræða og skilorðsdómur frá 28. nóvember 2011 dæmdur upp. Þann 28. nóvember 2012, var ákærða dæmd í þriggja mánaða fangelsi, skilorðsbundið til þriggja ára fyrir þjófnað og var skilorðsdómur frá 28. október 2011 dæmdur upp og með dómi þann 16. janúar 2014 var ákærða dæmd í sex mánaða fangelsi, skilorðsbundið til þriggja ára fyrir þjófnað og fyrrgreindir skilorðsdómar dæmdir upp. Ákærða var þann 7. júlí 2014 var ákærða dæmd í 9 mánaða fangelsi, þar af 6 mánuðir skilorðsbundnir til þriggja ára fyrir þjófnaðarbrot, að hluta til hegningarauki auk þess sem skilorðsdómur frá 16. janúar 2014 var dæmdur upp.

Brot samkvæmt köflum I-IV í ákæru, framdi ákærða áður en dómur gekk þann 7. júlí 2014. Verður henni því gerður hegningarauki eftir reglum 78. gr. almennra hegningarlaga fyrir þau brot. Brot samkvæmt köflum V-XII framdi ákærða eftir síðast nefndan dóm. Hafa þau brot ítrekunaráhrif við ákvörðun refsingar nú auk þess sem með þeim brotum braut ákærða skilorð dómsins frá 7. júlí 2014 og verður sá dómur því dæmdur upp eftir reglum 60. gr. almennra hegningarlaga, sbr. 77. gr. og 78. gr. almennra hegningarlaga. Refsing ákærðu þykir samkvæmt framangreindu hæfilega ákveðin fangelsi í 15 mánuði en þar af þykir rétt að skilorðsbinda 12 mánuði og skal sú skilorðsbinding niður falla að liðnum þremur árum, haldi ákærða almennt skilorð 57. gr. almennra hegningarlaga nr. 19/1940.

Ákærðu hefur samkvæmt framangreindu oft verið gerð skilorðsbundin refsing áður sem hún hefur jafnharðan rofið þegar hún hefur verið í neyslu. Ákærða lagði fram vottorð þess efnis að hún hafi verið edrú um nokkuð skeið og vildi geta haldið áfram á þeirri góðu braut. Fram kom í vottorði frá Janusi endurhæfingu að þátttaka í endurhæfingu hjá þeim hafi í einhverjum tilfellum komið í stað afplánunar í samvinnu við Fangelsismálastofnun. Með vísan til þess þykir rétt að skilorðsbundin hluti refsingar ákærðu verði einnig bundin sérstöku skilorði samkvæmt 1. og 3. tl. 3. mgr. 57. gr. almennra hegningarlaga, þannig að ákærða sæti á skilorðstímanum sérstöku úrræði sem felst í umsjón hjá Janusi endurhæfingu með þátttöku hennar í atvinnuendurhæfingu og að hún neyti á þeim tíma hvorki áfengis né deyfilyfja.

Ákærða skal greiða allan sakarkostnað sem hlotist hefur af málinu sem er þóknun skipaðs verjanda hennar, U-kk-ef S-kk-ef B-kk-ef hdl., sem er hæfilega ákveðin 132.000 krónur að meðtöldum virðisaukaskatti.

Ekki hefur verið mætt af hálfu bótakrefjenda í málinu og ekki getið um forföll þrátt fyrir lögmæta boðun. Með vísan til 2. mgr. 174. gr. laga um meðferð sakamála eru bótakröfur því fallnar niður.

B-kk-nf H-kk-nf kveður upp dóm þennan.

D ó m s o r ð :

Ákærða, H-kvk-nf R-kvk-nf H-kvk-nf, skal sæta fangelsi í 15 mánuði, en fresta skal fullnustu 12 mánaða af refsingunni og skal sá hluti falla niður að liðnum þremur árum haldi ákærða almennt skilorð 57. gr. almennra hegningarlaga nr. 19/1940. Skilorð ákærðu er jafnframt bundið því sérstaka skilyrði að ákærða sæti á skilorðstímanum sérstakri umsjón Janusar endurhæfingar með þátttöku hennar í atvinnuendurhæfingu og að hún neyti á þeim tíma hvorki áfengis né deyfilyfja.

Ákærða skal greiða allan sakarkostnað, sem er þóknun skipaðs verjanda hennar, U-kk-ef S-kk-ef B-kk-ef hdl., 132.000 krónur að meðtöldum virðisaukaskatti.

B-kk-nf H-kk-nf